Յուրի Տեփանոսյանի սպանությունից հետո մշտապես «Սասնա ծռեր» խմբի անդամներն ու նրանց հարազատները հայտարարել են, թե Սմբատ Բարսեղյանը չէր կարող սպանել Տեփանոսյանին: Դեպքից հետո «Սասնա ծռեր» խմբի անդամ Վարուժան Ավետիսյանը տեղեկացրել էր, որ իրենք Յուրի Տեփանոսյանի սպանության հետ որեւէ առնչություն չունեն։ Ավետիսյանն ընդգծել էր նաեւ, որ այն վայրը, որտեղ սպանության պահին գտնվել է Տեփանոսյանը, իրենց համար տեսանելի չի եղել։ Ոստիկանության պաշտոնական հաղորդագրության համաձայն՝ Յուրի Տեփանոսյանը սպանվել էր դիպուկահարի կրակոցից։ Ոստիկանությունը նաեւ տեսանյութ եւ լուսանկար հրապարակեց ՊՊԾ գնդի տանիքից, որում պատկերված էր «Սասնա ծռեր» խմբի անդամ Սմբատ Բարսեղյանը: Ոստիկանության հրապարակած տեսանյութն ու լուսանկարը եւս քննարկումների մեծ ալիք բարձրացրեց: